“Uhkaatitaakwaawenich anichii ekaa kaa wii nanihiihtuwaatwaau Chishemanituu che chischisiyekw niya niishtam e chii uhkaasitwaau eshkw ekaa chiyawaau uhchi uhkaatitaakuch.
Iteyihtaakusiyekw maak taan e iteyihtaakusitwaau chipaa saachihiikuwaauch mwehch e ishi sasaachihiitutwaau wiyawaau.
Mikw maak e chii wiyaapamitakuch eukw wehchi uhkaatitaakuch,
wesh taapaa anite e ihtaatwaau chit ishi wiichihiiwenaawaau ekw.
Che chischisiyekw taan kaa ititakuch,
‘Namui ihtaau aapachihaakan uste e uchimaaweyihtaakusit e iteyihtaakusiyich uchimaam.’
Chiishpin kaa nanehkaachihiiwaakwenich kaye chiyawaau chika nanehkaachihiikuwaauch.
Kaa nanihiihtamuwaakwenich taan kaa ishi aayimuutamuukwaau chika nanihiihtamuch kaye chiyawaau taan che ishi aayimuutamuwekuch.
Misiwe uu kaa ishi aayimuutamaatakuch che ihtuutaataakuch niya aniyeyuu che uhchi ihtuutaataakuch wesh taapaa uhchi chischeyimeuch aniyuu kaa pechi itishahuyich.
Ekaa uhchi pechi ayimihaauchipanenich namui chipaa uhchi ataameyihtaakusuuch machihtwaawiniyuu.
Anuhchiish maak taapwe e chii pechi ayimihiikwaau kiipaa e ataameyihtaakusitwaau e chii machituutahkwaau.
Wesh an awen kaa uhkaateyimit Nuuhtaawiih kaye uhkaateyimeu.
Namui chipaa uhchi ataameyihtaakusuuch machihtwaawiniyuu ekaa uhchi ihtuutamuch maamishkaach ihtuwin niyaanitam anit e ihtaatwaau.
Nichii ihtuuten chekwaayuuh ekaa wiiskaat kutak awen uhchi ihtuutahk.
Misiwe maak chii waapahtamuch.
Yaapach maak nichii uhkaatikuch.
Nuuhtaawiih kaye chii uhkaateuch aniyuu e uhkaasitwaau.
Uyuu maak kaa ihtuutuutwaau shaakuuch ekun kaa itashteyich uwiishuwewiniwaahch che ihtuutuutwaau.
Chii niikaan wiihtaakuniyuu anite kaa itashteyich,
Seskwaahch nichii uhkaateyimikuch.”
“Chika pechi takushin an awen che wiichihiitaakw,
eukuu Kaa payehchisiit Ahchaahkw.
Niya nikapechi itishahwaau anite uhchi Uhtaawiimaau e ihtaat.
Chika wiihtam taapwewiniyuu.
Niya maak nika aayimuumikw.
Kaye chiyawaau maak chika aayimuuminaawaau wesh anit uskach kaa uhchi chihchi chiskutamaacheyaan ekut shaash kaa uhchi waawiichewiyekw.”
“Misiwe uu kaa ishi wiihtamaatakuch chichii wiihtamaatinaawaau ekaa chechii ishinaakusiyekw chechii wii ati puuniyekw e taapweyimiyekw.
Uchii Jewa iinuuch chika wiiwiitisinikuwaauch utayimiheukamikuwaahch.
Ehe,
chek taapwe chika utihchipayuu awen nipahiitaakwe che iteyihtahk Chishemanituu e wiichihaat.
Eukw uyuu che ihtuutaataakuch wesh namui wiiskaat uhchi chischeyimeuch Uhtaawiimaau kaye maak niya namui nuuhchi chischeyimakuch.
Mikw maak chiwii wiihtamaatinaawaau uu chechii chischisiyekw taan kaa ishi aayimuumakwaau iskutak utihchipayiyiche uyuuh chekwaayuuh chechii ihtuutaataakuch.
Namui kuuhchi wiihtamaatinaawaau uyuu uskach anite kaa pechi chiskutamaatakuch wesh ekut kaa ihtaayaan anit e ihtaayekw.”